**Pojasnila za prijavitelje**

***IZPOLNJEVANJE EJR OBRAZCA***

Pri izpolnjevanju obrazca bodite pozorni, da na vsakem zavihku priponke (gumb »shrani« ob priponki) shranjujete sproti, prav tako ob izpolnitvi celotnega zavihka, vnesene podatke shranjujte sproti (desno spodaj zeleni gumb »shrani«).

V nasprotnem primeru, se bodo vsi podatki v izpolnjenih poljih (ob kliku polja »naprej«) izbrisali.

***ŠTEVILO VLOG***

Število vlog, ki jih predlaga posamezen prijavitelj, ni omejeno, vendar se mora vsaka vloga (projekt) nanašati izključno na en spomenik. Prijavitelj za posamezni spomenik lahko predloži le eno vlogo na sklop 1 ali eno vlogo na sklop 2.

Vloga mora biti izpolnjena in oddana v elektronski obliki na spletnem obrazcu, ki je dostopen na naslovu http://ejr.ekultura.gov.si/ejr-web

***STROŠKI PRIJAVE***

Vsi stroški razpisne dokumentacije oz. prijave na javni razpis bremenijo prijavitelja in niso upravičeni stroški za sofinanciranje.

***POSLOVNA SKRIVNOST***

Rezultati razpisa in podatki o projektih so informativnega javnega značaja in bodo objavljeni.

**KRITERIJI IN MERILA ZA IZBOR – podrobnejše pojasnilo**

**Kriterij 1. Ogroženost predmeta prijave zaradi človekovih ali drugih zunanjih vplivov**

Preverja se, ali spomeniku/predmetu prijave zaradi poškodb in nevarnosti uničenja in porušitve grozi izguba spomeniških lastnosti zaradi človekovih ali drugih vplivov (ali je ogrožen). Če je spomenik/predmet prijave zelo ogrožen in mu grozi izguba varovanih lastnosti oz. uničenje ali porušitev, prejme maksimalno število točk.

**Kriterij 2. Pomembnost spomenika**

Točke se dodeljujejo glede na pomen spomenika, ki je del projekta, kar je razvidno iz odloka o razglasitvi. Spomenik državnega pomena je razglašen z odlokom vlade, spomenik lokalnega pomena pa z odlokom občine. Če gre za spomenik lokalnega pomena (razvidno iz odloka o razglasitvi), prejme 2 točki, če je spomenik državnega pomena pa 3 točke. Če je spomenik na UNESCO Seznamu svetovne dediščine, na UNESCO in nacionalnem poskusnem Seznamu svetovne dediščine ali nosilec Znaka evropske dediščine, prejme 4 točk.

**Kriterij 3: zagotovljena lastna finančna sredstva prijavitelja projekta:**

Delež lastnih sredstev prijavitelja se izračuna na osnovi podatkov v finančni konstrukciji prijavnega obrazca.

**Kriterij 4. pomembnost projekta za ohranitev avtentičnih materialov, tehnologij, znanj in veščin.**

Ocenjuje se ali projekt zagotavlja in v kakšnem obsegu (deloma ali v celoti) zagotavlja ohranitve avtentičnosti spomenika v smislu originala materialne substance, tehnologij, obdelave in finalizacije detajlov in celote. Ocenjuje se, ali projekt ohranja avtentičnost, še posebej, ko projekt vključuje novo sodobno zasnovo in rešitve. Ocenjuje se, ali je projekt osredotočen na ohranjanje in ne na izrazito preobrazbo.

**Kriterij 5: pomembnost projekta v širšem prostoru, za vlogo v javnem dogajanju in za popularizacijo spomenika ter povezanost z drugimi razvojnimi projekti ali programi:**

Na osnovi opisa pomembnosti projekta v širšem prostoru, za vlogo v javnem dogajanju in za popularizacijo spomenika ter povezanost z drugimi razvojnimi projekti ali programi (prijavni obrazec) se ocenjuje, ali je projekt je pomemben na lokalni, regionalni ali državni ravni, ali ima izkazane povezave z razvojnimi projekti in programi.

**Kriterij 6: dokončanje začete investicije**

Ocenjuje se, ali se s predlaganimi posegi celovita obnova spomenika do konca leta 2026 zaključi ali ne.

**Dodatne točke**

Projektu se dodeli dodatne točke v primeru, da je lokacija kulturnega spomenika na obmejnem problemskem območju iz 4. člena Uredbe o določitvi obmejnih problemskih območij (Uradni list RS, št. 22/11, 97/12, 24/15, 35/17, 101/20, 112/22 in 92/24) oz. na območju iz 9. člena Zakona o Triglavskem narodnem parku (Uradni list RS, št. 52/10, 46/14 – ZON-C, 60/17, 82/20 in 18/23 – ZDU-1O).

**POOBLASTILO ZA ZASTOPANJE**

V primeru, da lastnik/upravljavec/zakoniti zastopnik določi pooblaščenca, ki ga zastopa v postopku oziroma pri posameznih dejanjih (priprava vloge in/ali oddaja vloge in/ali podpis vloge), mora biti priloženo ustrezno pooblastilo za zastopanje. Obrazec ni predpisan. Lastnik/upravljavec/zakoniti zastopnik v pooblastilu sami opredelijo obseg zastopanja.

**E - ZAHTEVKI**

S 17. 12. 2016 je začel veljati Zakon o opravljanju plačilnih storitev za proračunske uporabnike (ZOPSPU-1), ki ureja opravljanje plačilnih in drugih storitev za neposredne in posredne uporabnike državnega in občinskih proračunov, kar pomeni, da lahko zahtevke tako od pravnih kot tudi fizičnih oseb sprejemamo IZKLJUČNO v elektronski obliki (se pravi kot E-ZAHTEVEK).

Prijavitelji, katerih projekti bodo izbrani na razpisu JPR2-SVP-2025-26, bodo morali pri izdajanju zahtevkov uporabljati portal UJPeRačun - spletno aplikacijo UJP, ki je namenjena pravnim in fizičnim osebam za pripravo in pošiljanje e-računov prejemnikom v javnem sektorju oziroma proračunskim uporabnikom (https://eracuni.ujp.gov.si)

Zahtevkov v fizični obliki ne sprejemamo več.